Mart Helme läheb avariisse sattunud päästjatele haiglasse külla

Siseminister Mart Helme soovib täna hommikul liiklusavarii väljakutsele appi läinud ja ise libeduse tõttu teelt välja sõitnud Rakvere päästekomando põhiauto meeskonnale kiiret parenemist. Kahele mehele läheb Helme ka külla.

"Täna Rakvere lähistel väljakutsele reageerinud päästeauto sattus libeda tee tõttu avariisse. See näitab, et päästjad, kes ennastsalgavalt väljakutsele reageerivad ja liiklusavariisse sattunutele appi tõttavad, ei ole ka ise vaatamata heale tehnikale äärmuslikes oludes õnnetuse eest kaitstud. Soovin avariisse sattunud päästjatele kiiret paranemist," ütles siseminister.

Ühtlasi plaanivad Helme ja päästeameti peadirektori asetäitja Andreas Anvelt külastada õnnetuse tagajärjel Põhja-Eesti regionaalhaiglasse viidud päästjaid. Avariis said viga kõik neli kabiinis olnud päästjat ning kaks neist toimetati Põhja-Eesti regionaalhaiglasse ja kaks Rakvere haiglasse.

Praeguseks on üks päästja saanud kodusele ravile ja kolm viibivad endiselt haiglas.